SKRIFTLIG FORESPØRGSEL E-1368/01

af Nuala Ahern (Verts/ALE) til Kommissionen

(7. maj 2001)

Om: Mund- og klovsygekrisen

Kan Kommissionen i lyset af den fortsatte mund- og klovsygekrise og af de forordninger, der kræver, at alle dyr, der transporteres til Irland er udstedt med sundhedscertifikater, gøre rede for transportbevægelser af dyr til Republikken Irland fra Det Forenede Kongerige, idet dyr, der transporteres fra Nordirland til Republikken ikke kræver sådanne certifikater, og at der på grund heraf har hersket forvirring og forsinkelser med hensyn til opsporing af disse dyr?

I henhold til beretninger i medierne kørte en lastbil tilhørende en forhandler i Banbridge, Irland, inficerede dyr fra England til forskellige dele i Nordirland. Kan Kommissionen bekræfte, at alle disse dyr er blevet opsporet? Kan Kommissionen bekræfte, at de irske og britiske myndigheder har opsporet alle eventuelt syge dyr med oprindelse i Det Forenede Kongerige?

Svar afgivet på Kommissionens vegne af David Byrne

(6. juli 2001)

I henhold til fælleskabslovgivningen om handel inden for Fællesskabet med kvæg, svin, får og geder, som fastlagt ved Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), og Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet(2), skal dyr, der transporteres fra en medlemsstat til en anden under transporten være ledsaget af et sundhedscertifikat udstedt af afsenderlandets kompetente veterinære myndighed.

Ovennævnte bestemmelser finder således tilsvarende anvendelse på transport fra Nordirland til Republikken Irland. Derudover er det som følge af bovin spongiform encephalopati (BSE) som forebyggende foranstaltning forbudt at transportere levende kvæg fra Det Forenede Kongerige.

Efter at der blev konstateret forekomst af mund- og klovsyge i Det Forenede Kongerige, nedlagde Kommissionen den 21. februar 2001, dagen efter at sygdommen blev rapporteret i England, forbud mod enhver form for transport af dyr af mund- og klovsygemodtagelige arter fra Det Forenede Kongerige til et hvilket som helst andet bestemmelsessted. I dagene derefter blev der taget yderligere skridt til opsporing af forsendelser af disse dyr, navnlig får, som var blevet fragtet fra Det Forenede Kongerige efter den dato, hvor mund- og klovsygens formodedes indført i England, sandsynligvis efter den 1. februar 2001.

Under hele mund- og klovsygekrisen holdt de irske myndigheder Kommissionen løbende underrettet om forløbet af deres indsats for at opspore dyr, der lovligt eller ulovligt var fragtet til Irland. De fleste af disse dyr var rutinemæssigt blevet slagtet inden den 21. februar. De pågældende dyr - får og svin -, der primært var indført med henblik på opfedning eller umiddelbar slagtning, blev opsporet. Disse dyr blev testet negative for mund- og klovsyge.

Den 13. marts 2001 forelagde de irske myndigheder en rapport for Kommissionen, som konkluderer, at det var en vognmand, der var ansvarlig for ulovlig transport af får. Kommissionen er ikke klar over, om den i denne rapport omtalte vognmand er identisk med den af det ærede medlem nævnte. Kommissionen er imidlertid overbevist om, at de kompetente irske myndigheder har gjort alt, hvad der står i deres mangt for at opspore alle transporter af dyr til Irland i de første uger af februar 2001.

(1) EFT B 121 af 29.7.1964.

(2) EFT L 46 af 19.2.1991.